Source: http://www.jogiforum.hu/hirek/33483
Timestamp: 2018-05-24 11:47:20
Document Index: 19971587

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Jogellenes a hitelintézeti ágazatnak nyújtott állami támogatás - Az Európai Bíróság ítéletet hozott az OTP Bank ügyében | hírek | Jogi Fórum
Jogellenes a hitelintézeti ágazatnak nyújtott állami támogatás - Az Európai Bíróság ítéletet hozott az OTP Bank ügyében
2015.03.20. Jogi Fórum / Európai Unió Bírósága
A lakáscélú támogatásokhoz kapcsolódóan a magyarországi hitelintézeti ágazatnak nyújtott állami garanciavállalás jogellenes állami támogatásnak minősül - áll az Európai Unió Bíróságának ítéletében.
A Bíróságnak a C-672/13. sz. OTP Bank ügyben hozott ítélete
Ítéletében a Bíróság mindenekelőtt megállapítja, hogy a vizsgált állami garanciavállalás állami támogatásnak minősül. Azt ugyanis egyrészről az állam által vagy állami forrásokból nyújtották, másrészről pedig úgy tűnik, hogy azzal egy ágazatot – mégpedig a hitelintézeti ágazatot – előnyben részesítették a gazdaság többi szereplőjéhez képest. A Bíróság ugyanakkor megjegyzi, hogy a Fővárosi Törvényszék feladata annak megvizsgálása, hogy a gazdasági szereplők közül a garanciavállalásnak valóban csak a hitelintézeti ágazat volt-e a haszonélvezője.
A Bíróság ezután emlékeztet arra, hogy a jelen ügybelihez hasonló állami támogatásokat előzetesen be kell jelenteni a Bizottságnak, és azokat addig nem lehet végrehajtani, amíg az eljárásban végleges határozat nem születik. A Bíróság azonban megállapítja, hogy a szóban forgó állami garanciavállalást Magyarország nem jelentette be a Bizottságnak. Következésképpen e garanciavállalást jogellenesnek kell tekinteni, és a bankok által esetlegesen igénybe vett állami támogatást vissza kell téríteni a Magyar Államnak.
A Bíróság végül megállapítja, hogy a támogatás kedvezményezett vállalkozásai csak akkor bízhatnak jogosan a támogatás szabályszerűségében, ha azt a Bizottságnak bejelentették. Emellett egy gondos gazdasági szereplőnek meg kell tudnia bizonyosodnia arról, hogy e bejelentés megtörtént. Következésképpen a Bizottságnak történt bejelentés nélkül – tehát jogellenesen – nyújtott állami garanciavállalás kedvezményezettjeit az uniós jog alapján nem illeti meg jogorvoslat.
Támogatott állami támogatások - Fordulat az Európai Bizottság szempontrendszerében - Paks is érintett lehet (2015.02.03.)
Alaptörvény-módosítás ötödször - A kormány kiegészült javaslatáról (2013.09.02.)
Nehéz helyzetben az idős munkavállalók (2007.10.12.)